
	Xulosa
Oʻzbekiston Respublikasining 2019-yil 16-fevraldagi “Urugʻchilik toʻgʻrisida” OʼRQ-521-son Qonuni 25-moddasi Oʻzbekiston Respublikasida urugʻchilik sohasini rivojlantirishning mustahkam huquqiy poydevori boʻlib, uning toʻliq va samarali amalga oshirilishi oziq-ovqat xavfsizligini mustahkamlash, qishloq aholisining turmush darajasini oshirish va mamlakatning xalqaro agrar bozorlardagi raqobatbardoshligini kuchaytirishga xizmat qiladi. Tavsiya etilayotgan islohot choralari amalga oshirilsa, 2027-yilga qadar sertifikatli urugʻlik ulushini 85% ga, urugʻlik eksportini 25 mln dollarga, hosildorlikni oʻrtacha 20% ga oshirish mumkin.
Mazkur tartibga solish taʼsirini baholash hisoboti shuni koʻrsatadiki, OʻRQ-521-son “Urugʻchilik toʻgʻrisida”gi Qonunning 25-moddasi — urugʻliklarni yetishtirish, tayyorlash, ishlov berish, saqlash va ulardan foydalanishni tartibga soluvchi norma — mamlakat agrar iqtisodiyotini rivojlantirish uchun zarur va asosli huquqiy asos boʻlib xizmat qiladi.
Yuqoridagilarni inobatga olib,  Oʻzbekiston Respublikasining 2019-yil 16-fevraldagi “Urugʻchilik toʻgʻrisida” OʻRQ-521-son Qonuni 25-moddasi bilan tartibga solinadigan  urugʻliklarni yetishtirish, tayyorlash, ularga ishlov berish, ularni saqlash va ulardan foydalanish yuzasidan amaldagi tartiblarni saqlab qolish maqsadga muvofiq.

	6.
	Hujjatning taʼsir doirasi
Ushbu norma urugʻliklarni yetishtirish, tayyorlash, ishlov berish, saqlash va ulardan foydalanish jarayonlarini texnik tartibga solish sohasidagi normativ hujjatlar talablariga muvofiq amalga oshirilishini majburiyatini belgilaydi. Normaning taʼsir doirasi turt toifadan iborat qishloq xoʻjaligi va oʻrmon xoʻjaligi urugʻchiligi tizimidagi barcha ishtirokchilarni qamrab oladi. 
Jumladan:
Birinchi toifa: Urugʻlik yetishtiruvchi ixtisoslashgan urugʻchilik xoʻjaliklari, fermer va dehqon xoʻjaliklari kiradi. 
Ikkinchi toifa: Urugʻni tozalash, drajirlash, inkrustatsiya va ishlov berish xizmatlarini koʻrsatuvchi korxonalar, yaʼni urugʻ zavodlari kiradi. 
Uchinchi toifa: Urugʻ omborlari, davlat urugʻ zaxira fondi operatorlari va saqlash infratuzilmasi egalari taalluqlidir. 
Toʻrtinchi toifa: Urugʻlikdan bevosita foydalanuvchi barcha toifadagi xoʻjaliklar, shu jumladan tomorqa egalari ham kiradi. 

	Hujjatning natijadorligi va samaradorligi:
Urugʻchilikni rivojlantirish markazi tizimidagi urugʻchilik xoʻjaliklarining  
2020-2025-yillar oraligʻida 2 169 957,7 mln.soʻmlik qishloq xoʻjaligi ekinlari urugʻliklari sotilib  219 779,4 mln.soʻmlik sof foyda olingan. 
Shundan:
· 2020-yil davomida 51 691,2 mln.soʻm urugʻliklar sotilib  5 580,2 mln.soʻm sof foyda;
· 2021-yil davomida  57 431,8 mln.soʻm urugʻliklar sotilib 11 019,4 mln.soʻm sof foyda;
· 2022-yil davomida 179 976,8 mln.soʻm urugʻliklar sotilib  36 167,2 mln.soʻm sof foyda;
· 2023-yil davomida 764 184,9 mln.soʻm urugʻliklar sotilib 92 309,1 mln.soʻm sof foyda;
· 2024-yil davomida 608 742,2 mln.soʻm urugʻliklar sotilib  53 420,9 mln.soʻm sof foyda;
· 2025-yil davomida 500 930,6 mln.soʻm urugʻliklar sotilib  21 282,7 mln.soʻm sof foyda olingan.
Samaradorlik mezoni boʻyicha institutsional mexanizmlarning maqsadga muvofiqligi nuqtai nazaridan norma ijrosini taʼminlashga yoʻnaltirilgan islohotlar amalga oshirildi. Jumladan,
· sohadagi parchalangan tuzilma yiriklashtirilib Respublika boʻyicha 46 ta alohida urugʻchilik korxonasi birlashtirildi va natijada hududlarda 13 ta zamonaviy urugʻchilik korxonalari  tashkil etildi. Bu esa urugʻchilik korxonalarini texnologik standartlarga rioya qilish va davlat nazoratini markazlashtirishni osonlashtirdi.
· raqobat muhitini kengaytirish maqsadida 39 ta elita urugʻchilik korxonalari operativ boshqaruv asosida Qishloq xoʻjaligida bilim va innovatsiyalar milliy markaziga oʻtkazildi.

	Hujjatning ijobiy va salbiy oqibatlari
I.Tartibga solish usulining iqtisodiy sohaga taʼsiri.
Ijobiy taʼsirlar:  
· hosildorlikni oshirish orqali yalpi ichki mahsulot oʻsishiga erishiladi;
· urugʻchilik korxonalarining birlashtirilishi tarmoqning umumiy xarajat samaradorligini oshiradi;
· urugʻlik tayyorlash sexlaridagi davlat ulushining ommaviy savdolarga chiqarilishi davlat byudjetiga bir martalik tushum keltirish bilan birga investitsiyaviy jozibadorlikni oshiradi hamda xususiy kapitalni uzoq muddatli jalb qilish imkoniyatini yaratadi.
· urugʻchilik sohasiga innovatsion texnologiyalarni kiritish orqali yangi qiymat zanjirlari yaratiladi va ishlab chiqarish quvvatlari oshiriladi;
· import oʻrnini bosish orqali valyutani tejash salohiyati oshib boradi;
Ehtimoliy salbiy taʼsirlar va xavflar:
· fermer xoʻjaliklariga yuqori avlodli (qimmatroq) urugʻlik taqdim etilishi oqibatida ortiqcha moliyaviy yuklamaga olib kelish;
· sifati past urugʻlikdan foydalanish oqibatida uzoq muddatli zarar yetkazilishi;
· urugʻlikka ishlov berish texnologiyasining samarasizligi tufayli qushimcha xarajatlarga olib kelish;
· import oʻrnini bosuvchi urugʻlik bilan taʼminlanmaganligi oqibatida valyuta xarajatlarining oʻsishi.
Takliflar:
· Yer yoʻqotishlarini kamaytirish;
· Import oʻrnini bosish dasturini jadallashtirish;
· Narx-sifat mutanosibligini taʼminlash;
· Dorilash texnologiyasini takomillashtirish;
· Normativ bazani yangilash;
· Moliyaviy instrumentlarni kengaytirish.
II.Tartibga solish usulining raqobat muhitiga taʼsiri
Ijobiy taʼsir: 
· davlat monopoliyasining qisqarishi va xususiy sektorning kirib kelishi;
· bir xil standartlar orqali barcha urugʻchilik subyektlari uchun teng sharoit yaratilishi;
· institutsional parchalanishning bartaraf etilishi;
· milliy brendlashtirish orqali bozor pozitsiyasini mustahkamlash.
Ehtimoliy salbiy taʼsirlar va xatarlar:
· yirik subyektlar foydasiga bozor konsentratsiyasining kuchayishi;   
· birlamchi urugʻchilikda xususiy sektorning cheklangan ishtiroki;
· yangi nav roʻyxatga olish muddatining uzunligi; 
· tanlov (tender) tartib-taomillarining eskirganligi;
· ixtisoslashmagan fermerlar uchun tanlov erkinligining cheklanishi.
Raqobatni kuchaytirish boʻyicha takliflar:
· xususiy sektorning birlamchi urugʻchilikdagi ishtirokini ragʻbatlantirish;
· yangi nav roʻyxatga olish muddatini qisqartirish;
· tanlov va tender tartib-taomillarining shaffofligini oshirish;
· bozor konsentratsiyasini muntazam monitoring qilish;
· kichik va oʻrta urugʻchilik subyektlari uchun qoʻllab-quvvatlash dasturlarini kengaytirish;
· Fermerlar uchun urugʻlik tanlovi kengaytirilishi.
III.Atrof-muhitga taʼsiri
Ijobiy taʼsir 
· tuproqdan oqilona foydalanishni ragʻbatlantirishi;
· agrobioxilma-xillikni saqlash uchun institutsional asos yaratilishi;
· zamonaviy (in-vitro) texnologiyalarning ekologik afzalligi;
· iqlim oʻzgarishiga chidamli navlarni yaratish yoʻnalishi.
Ehtimoliy salbiy taʼsirlar va xavflar
· urugʻlikka ishlov berish (dorilash)da kimyoviy vositalardan samarasiz foydalanish;
· yaroqsiz holga keltirilgan maydonlarning tuproq degradatsiyasiga xizmat qilishi;
· yuqori avlodli urugʻlik ishlab chiqarishning resurs sarfi;
· mahalliy (noyob) navlarning siqib chiqarilishi xavfi.
Ekologik samaradorlikni oshirish boʻyicha takliflar:
· urugʻlikka ishlov berish standartlarini ekologik mezonlar bilan boyitish;
· yaroqsiz holga keltirilgan maydonlar uchun tuproqni tiklash dasturini joriy etish;
· suv tansiq hududlarda elita urugʻchilikni mintaqalashtirish;
· mahalliy genofondni saqlash dasturlarini kengaytirish;
· ekologik monitoring tizimini joriy etish.



